Martin Sandbu

Martin Sandbu (født 1975) er en norsk økonom, journalist og forfatter. Sandbu har studert ved Oxford og Harvard, og har doktorgrad i politisk økonomi fra sistnevnte. Han har vært rådgiver for regjeringer og NGOer i ressursutnyttelse og utvikling. Siden 2008 har han vært kommentator om europeisk økonomi i den britiske liberale finansavisen Financial Times.

Bakgrunn og virke 
Sandbu er født og oppvokst i Norge, har bodd i Frankrike og gått på skole i Rouen. Sandbu har studert ved University of Oxford, Balliol College og har en B.A. i filosofi, politikk og økonomi. Han avla en doktorgrad i politisk økonomi ved Harvard Kennedy School of Government i 2003. Han har forsket og undervist i økonomi ved Harvard University, Columbia University og Wharton School/University of Pennsylvania i USA. Han har vært rådgiver for regjeringer og NGOer i utnyttelse av naturressurser og utvikling. Siden 2008 har han vært ansatt i den britiske liberale næringslivsavisen Financial Times, i 2021 som kommentator om europeisk økonomi, han skriver også det ukentlige nyhetsbrevet «Free Lunch». Sandbu har også kommentert i en rekke andre media, som BBC World Service, NPR Morning Edition, CNBC, med flere. Sandbu skriver også kommentarer for den norske avisen Aftenposten.

I 2020 utga Sandbu boken The Economics of Belonging: A Radical Plan to Win Back the Left Behind and Achieve Prosperity for All (norsk: Tilhørighetens økonomi: en radikal plan for å løfte de som faller etter og oppnå velstand for alle). I en anmeldelse av boken skriver professor John Tomaney ved London School of Economics at det er et forsøk på å bøte på de tilbakeslag mot globalisering som har utviklet seg i de senere år. Professor Tomaney hevder Sandbu i boken ønsker å forsvare en åpen liberal økonomi, og forsvare globalisering, ved å peke mot den nordiske modellen med kollektive avtaler (som hovedavtalen i Danmark og Norge, og Frontfagsmodellen i Norge).

Sandbu var med å starte, og var styreleder for stiftelsen LibLab i 2005, en liberal tankesmie, nedlagt i 2011.

Bibliografi 
 2020, The Economics of Belonging, Princeton University Press, ISBN 9780691204529
 2017, Europe's Orphan: The Future of the Euro and the Politics of Debt, Princeton University Press, ISBN 978-0691175942
 2011, Just Business: Arguments in Business Ethics, Prentice Hall, ISBN 978-0205697755

Artikler 
 «The Post-Pandemic Brave New World», fra nettsidene til Det internasjonale pengefondet (IMF)

Referanser

Eksterne lenker 
 «Martin Sandbu», fra Financial Times
 «The future of the innovation ecosystems and its role in recovery», keynote, av Martin Sandbu (engelsk), på Youtube
 Bokbad: Martin Sandbu – The Economics of Belonging, fra Tankesmien Agenda
 «TaxCast: Martin Sandbu og tilhørighetens økonomi», fra Tax Justice Network
 «Del 1: Martin Sandbu om hvorfor ulikheten har økt», fra tankesmien Civita

Norske økonomer
Norske journalister
Norske sakprosaforfattere
Personer fra Oslo